KLASA: P-486/23

URBROJ: 711-02-02/07-2025-6

Zagreb, 20. veljače 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Željka Piciga, OIB: ……………., direktora trgovačkog društva RADIO KRIŽEVCI društvo s ograničenom odgovornošću za radijsku i televizijsku djelatnost,** pokrenutom po službenoj dužnosti na radnom sastanku Povjerenstva od 20. studenoga 2024., na 72. sjednici održanoj 20. veljače 2025. godine donosi sljedeću

**ODLUKU**

1. **Obveznik Željko Picig, direktor trgovačkog društva RADIO KRIŽEVCI društvo s ograničenom odgovornošću za radijsku i televizijsku djelatnost, nepodnošenjem imovinske kartice za 2022. godinu u zakonskom roku do 31. siječnja 2023. godine, povrijedio je odredbu članka 10. stavka 4. ZSSI-a.**
2. **Za povredu ZSSI-a, opisanu pod točkom I. izreke, obvezniku Željku Picigu se izriče novčana sankcija u iznosu od 531,00 euro.**

 **III. Nalaže se obvezniku Željku Picigu da u roku od 15 dana od dostave ove Odluke uplati novčanu sankciju iz točke II. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-48623.**

**IV. Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu Odluku Povjerenstvo će radi provedbe dostaviti službi koja obavlja obračun plaće obvezniku.**

**V. Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Željka Piciga, direktora trgovačkog društva RADIO KRIŽEVCI društvo s ograničenom odgovornošću za radijsku i televizijsku djelatnost, utvrdilo da navedeni obveznik nije podnio imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku održanom dana 20. studenoga 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obvezniku dostavilo obavijest KLASA: P-486/23, URBROJ: 711-02-02/07-2024-03 od 20. studenoga 2024., koju je obveznik zaprimio 6. prosinca 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest očitovao navodeći da je 2023. utvrđeno što se dogodilo u ovom konkretnom slučaju. Navodi da je točno da je 3. listopada 2022. stupio volonterski na dužnost direktora radija. Prilaže e-mail prepisku iz koje se može vidjeti da je Povjerenstvu 25. listopada 2022. poslao upit treba li kao volonter podnositi imovinsku karticu, budući da direktor prije njega nije podnio imovinsku karticu, iako je bio u stalnom radnom odnosu. Isto tako, može se vidjeti da je od Povjerenstva dobio povratni mail da je upit uspješno zaprimljen pa nije imao potrebe provjeravati isti. Dugo je čekao da dođe i rješenje o njegovom imenovanju, a došlo je tek sljedeće godine, ali odgovor Povjerenstva je dobio 22. ožujka 2023. te mu je poslana dokumentacija za prijavu. Navodi da je kroz nekoliko dana prikupio sve potrebne informacije za ispunjavanje kartice, a traženo je poslano 3. travnja 2023. godine te vjeruje da će Povjerenstvo njegov odgovor pozitivno prihvatiti.

U tijeku postupka Povjerenstvo je izvršilo uvid u službenu bilješku Povjerenstva od 1. prosinca 2023., informativnu obavijest Povjerenstva od 21. prosinca 2023. o otvaranju predmeta, obavijest Povjerenstva KLASA: P-486/23, URBROJ: 711-02-02/07-2024-03 od 20. studenoga 2024. s pripadajućom povratnicom, očitovanje obveznika od 24. prosinca 2024., Sudski registar Trgovačkog suda u Bjelovaru, Knjigu pružatelja medijskih usluga radija Agencije za elektroničke medije te u Registar obveznika, Registar imovinskih kartica i Registar pravnih osoba koje vodi i ustrojava Povjerenstvo.

Povjerenstvo je uvidom u Registar obveznika i Registar imovinskih kartica, kao i u Sudski registar Trgovačkog suda u Bjelovaru utvrdilo da Željko Picig volonterski obnaša dužnost direktora društva RADIO KRIŽEVCI d.o.o. od 3. listopada 2022., dok je uvidom u navedeni Sudski registar, Knjigu pružatelja medijskih usluga radija i Registar pravnih osoba utvrđeno da je to društvo u većinskom vlasništvu jedinica lokalne samouprave.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona, pa je stoga Željko Picig, povodom obnašanja dužnosti direktora društva RADIO KRIŽEVCI d.o.o., obveznik toga Zakona te je dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da je obveznik Željko Picig dana 3. travnja 2023. podnio imovinsku karticu povodom stupanja na dužnost, kao i dana 18. veljače 2024. povodom godišnje obveze podnošenja. Međutim, obveznik u toj imovinskoj kartici nije napomenuo na koju se godinu ista odnosi, pa je stoga ta imovinska kartica obvezniku odobrena kao imovinska kartica za 2023. godinu. Nadalje, obveznik je dana 20. siječnja 2025. podnio i imovinsku karticu za 2024. godinu, dok imovinsku karticu povodom godišnje obveze podnošenja za 2022. godinu obveznik niti naknadno nije podnio.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Odredbom članka 10. stavka 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, a koja se, sukladno stavku 5. istog članka, podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Dakle, budući je nesporno utvrđeno da obveznik Željko Picig nije u zakonskom roku do 31. siječnja 2023., sukladno citiranom članku 10. stavku 4. ZSSI-a, podnio imovinsku karticu povodom godišnje obveze podnošenja za 2022. godinu, imenovani je time povrijedio odredbu članka 10. stavka 4. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu za 2022. godinu sa stanjem na dan 31. prosinca 2022. te ga se poziva da istu dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 531,00 euro. Prilikom odlučivanja o vrsti sankcije, Povjerenstvo je kao otegotnu okolnost uzelo u obzir činjenicu da obveznik niti naknadno nije podnio predmetnu imovinsku karticu za 2022. godinu, dok je prilikom odmjeravanja visine sankcije kao olakotnu okolnost uzelo činjenicu da obveznik nije imao ranije utvrđenih povreda odredbi ZSSI-a.

Slijedom navedenog, Povjerenstvo smatra da je izricanje novčane sankcije u iznosu od 531,00 euro primjereno svim utvrđenim činjenicama i navedenim okolnostima slučaja.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Željko Picig, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana